小麥

小麥係禾本科嘅一個屬嘅草本植物，原產地大概喺中東，而家喺全球各地都可以搵到。佢既係一種主要嘅糧食同飼料，又係通常磨成麵粉畀人整食品。

歷史
喺伊拉克北邊就發現過世界最古老嘅小麥，有八千年歷史。大概喺五千年前嗰時，小麥已經喺印度、英國、西班牙等地都有得種。

而小麥喺中國就有四千年歷史。唐朝書《本草拾遺》就評價咗小麥嘅價值：「小麥麵，補虛，實人膚體，厚腸胃，強氣力。」

特徵
小麥係一年生草本植物。佢嘅莖有4～7節，中空兼有節。葉係長線形。花係穗狀花序，每朵花冇花瓣，但有穎片，部分穎片有芒刺。果比較大，長圓形，有毛。

分類
小麥按栽培類型分，可以分成兩種：
冬小麥——喺每年9月底開始種，第年2~3月收成。
春小麥——喺每年3月開始種，9~10月收成。

習性
小麥啱喺溫帶度種，大概喺北緯18°～50°，由平原到海拔4000米高度都可以種到。喺黑龍江、內蒙古、甘肅、山西種小麥，係喺3～4月播種，7～8月收割，生長期大約要100日。而喺遼寧、河北、湖北、安徽、江蘇一帶，就喺8～12月播種，到第二年5～7月收割，生長期長達300日。

營養
小麥含有豐富嘅澱粉質、礦物質。因應品種同栽種環境嘅唔同，營養成份會有好大差別。

用途
小麥除咗係人類嘅主要食糧之外，少量會用嚟生產澱粉、酒精、麵筋等等。佢嘅糠重可以用嚟做鷄、鵝、鴨、豬嘅飼料。

大麥

類:小麥屬
草本植物
糧食
類:飼料
類:酒源植物